En ganske stor (gjerne ca. 25 millimeter), lang og smal, mørkbrun snutebille med gulhvite tegninger på dekkvingene. Som vanlig hos Brentidae er det betydelig forskjell mellom kjønnene, og stor variasjon i størrelse, særlig hos hannene. Snuten er lang og tynn, gjerne nesten så lang som resten av kroppen. Antennene sitter festet nær spissen av snuten og er rundt halve kroppslengden, uten antydning til klubbe i spissen. Fasettøynene er små, rundet utstående. Pronotum er tønneformet, en god del lengre enn bredt. Dekkvingene er smale, jevnbrede, i spissen med en butt tann, med kraftige punktrader. Beina er forholdsvis lange og kraftige.